
Forord

Denne boken er et biprodukt av min undervisning i dogmatikk i første klasse ved Fjellhaug Misjonshøgskole gjennom flere år. Skritt i retning av en bok ble tatt i løpet av de første årene jeg underviste, da jeg utarbeidet mine leksjoner i faget. I løpet av de to siste årene har jeg bearbeidet materialet, utvidet det, og forsøkt å trekke inn stoff med tanke på å aktualisere bokens budskap i forhold til enkelte nye og eldre retninger særlig innen teologi og filosofi.

Mitt ønske er at det jeg har skrevet kan bidra til å gi noen bedre innsikt i hva den kristne tro går ut på. Jeg har også et håp om at boken kan bidra til bibelsk veiledning i forhold til noen av de mange spørsmål som trenger seg på i vår tid.

Jeg skylder tre personer stor takk for god hjelp i forbindelse med det avsluttende arbeidet med boken. Det gjelder professorene Kurt Christensen og Arne Redse, som begge har lest gjennom manuset og gitt meg gode faglige råd. Min kusine, Anngjerd Hagen, har lest korrektur på boken. Jeg gir dem alle tre en varm takk.

Fjellhaug juni 2008

Arne Helge Teigen


At man kan vide hvad Christendom er uden at være Christen, maa da vel bejaes. Noget Andet er, om man kan vide hvad det er at være Christen uden at være det, hvilket maa benægtes. Derimod maa jo den Christne tillige vide hvad Christendom er, og kunne sige os det – forsaavidt han selv er blevet det.

Søren Kierkegaard

Tilegnet
Ellen Marie

Kapittel 1

Innledning

I sin tid advarte den danske filosofen Søren Kierkegaard mot å harmonere kristendommen med de ikke kristne religionene, eller den filosofisk religiøse spekulasjon. La oss se hva kristendommen er, før vi tar stilling til hvordan den er å forstå i forhold til religionene eller filosofien, oppfordret han.1

Med denne boken ønsker jeg å gi et lite bidrag til den første delen av denne oppfordringen fra Søren Kierkegaard. Jeg ønsker med andre ord å formidle forståelse av hva som er det helt spesielle og særegne ved den kristne tro og lære, det som den kristne tro er alene om.

For at dette skal lykkes, må et par viktige forhold avklares. Først må vi tenke gjennom hvordan vi bruker våre tanker i møte med den kristne tro. Dernest er det nødvendig å ha klarhet i hva som er kristentroens kilde. Det siste skal vi komme tilbake til både i dette kapitlet og i senere kapitler. Her skal vi begynne med å si noe om hvordan forholdet mellom den kristne tro og våre tanker bør være.

1. 1. Kristen tro og tenkning

Dersom vi skal komme frem til en rett forståelse av noe, er det ikke likegyldig hvordan vi tenker. All tenkning må følge visse logiske lover og regler. Ved logikken kan vi øve opp vår evne til å trekke riktige slutninger, vi kan få hjelp til å unngå konklusjoner som det ikke er grunnlag for, eller hjelp til å gjennomskue selvmotsigelser. Slik må logikken brukes, også når vi arbeider med den kristne tro.

Dette betyr likevel ikke at alt som møter oss i den kristne tro lar seg forklare logisk, eller fullt ut kan tilordnes de forutsetninger som logikken ofte bygger på. Saken er faktisk at flere helt grunnleggende sider ved den kristne tro verken lar seg forstå eller forklare fullt ut. Det tydeligste eksemplet på dette er antageligvis det vi kaller treenighetslæren, altså den lære at Gud er en, samtidig som han hele tiden også er tre.

Vi skal komme tilbake til treenighetslæren senere i denne boken. Her vil vi nevne at det ikke bare er innen teologien at tenkningen står overfor forhold som ikke fullt ut lar seg forklare. Det samme gjelder naturvitenskapen, fysikken og matematikken, for å nevne noe. Det underlige er at det som innen et fagområde fremstår som uforklarlig, ofte også er grunnleggende for forståelsen av det fag det gjelder.

Nettopp slik er det også med den kristne tro. Det som fremstår som særlig motsetningsfullt og paradoksalt, viser seg å være grunnleggende for forståelsen av hele kristendommen. I tillegg til treenighetslæren gjelder dette for eksempel læren om at Jesus Kristus både er Gud og menneske, og læren om at Gud lot sin sønn Jesus Kristus ta på seg dommen over menneskenes synder. Dette er sannheter som ikke kan tilordnes de kategorier og tankeoperasjoner som logikken, ut fra sine klassifiseringer, disponerer over. Det er fundamentale sannheter som den kristne tro er alene om, og som hele den kristne tro og lære baserer seg på.

Det vi her har påpekt setter oss på sporet av et prinsipp som er meget viktig, ikke bare for hvordan forholdet mellom mennesketanken og den kristne tro er å forstå, men også for hvordan vi forstår forholdet mellom tanke og virkelighet overhodet. Dette prinsippet kan vi formulere på følgende måte: At noe ikke lar seg forklare eller fullt ut tilordne logikkens regler, gir ikke tilstrekkelig grunnlag for å si at det ikke er til. Logikken skal hjelpe oss til å beskrive den virkelighet vi møter så langt dette er mulig. Den skal ikke brukes som et prinsipp som utelukker virkelighet.2

Dette innebærer likevel ikke at man bør oppfordre folk til å være naive og godtroende overfor enhver påstand om at noe er til eller skal ha skjedd. Det vi oppfordrer til er åpenhet overfor virkeligheten. Åpenhet overfor det som fremstår som motsetningsfullt og ikke alltid lar seg forklare, og dermed også åpenhet overfor hva den kristne tro går ut på. Med dette oppfordres leseren til å tilegne seg innsikt i hva kristendommen er, ut fra dens egne forutsetninger og på dens egne premisser.

Ved å bruke våre tanker i møte med den kristne tro blir vi bevisst både på vårt intellekts begrensninger, og på at Gud er slik at vi på mange måter ikke kan forstå ham fullt ut. Men det betyr altså ikke at det er umulig for oss å begripe noe av det kristendommen lærer om Gud. Saken er nemlig at Gud nettopp har gitt seg til kjenne på en slik måte at vi innen visse grenser, og ut fra visse betingelser, kan forstå ham og tilegne oss innholdsmessig kunnskap om ham.

Karakteristisk ved den kristne tro er at den fremstår som paradoksal for oss. Det betyr at den inneholder sannheter som vi bare kan omtale og beskrive ved å bruke ord og begreper som blir stående i uforenlig motsetning til hverandre. Læren om treenigheten, læren om Jesus Kristus og læren om frelsen, må derfor fremstilles slik at vi forstår hva det motsetningsfulle og paradoksale ved disse dogmene består i. Logikken og fornuften skal derfor ikke brukes for å harmonere, bortforklare eller bygge ned det som ikke lar seg forklare, men for å fremstille det i sin paradoksalitet. Dersom vi godtar dette, får vi det rette grunnlag for å tilegne oss en rett oppfatning av kristendommen.

Det som nå er sagt, bringer oss over i et annet tema som også har med forholdet mellom mennesketanken og den kristne tro å gjøre. Nemlig spørsmålet om hva det er som skal bestemme selve innholdet i den kristne tro. Hva er kilden til den kristne tro, og hvor henter vi kunnskap om Gud fra? Vi skal svare kort, også på disse spørsmålene i det følgende, for så å komme tilbake til det i de neste kapitlene.

1. 2. Den kristne troens kilde

Kristendommen lærer at Gud møter oss gjennom Bibelen og i den forkynnelse og lære som er i samsvar med Bibelens budskap. Bibelen må derfor betraktes som den eneste virkelige kilde for vår kjennskap til Gud. Dette er klart uttrykt i Bibelen selv. Den gir seg nettopp ut for å gi oss sannheten om Gud. 1 Joh 1. 1 - 3, Åp 1. 3. Jes 55. 3. Rom 10. 17.

Når dette er sagt, må det føyes til at Bibelen ikke bare er kilden til kunnskapen om Gud. Den gir seg også ut for å si sannheten om menneskene, og om forholdet mellom mennesker og Gud. Den gir også kunnskap om mye annet, for eksempel om hvordan alle ting en gang ble til, og om hvordan historien en gang skal ende. Uten å gå i alle slags detaljer, og uten å gi svar på alle slags spørsmål, gir Bibelen oss dermed forutsetninger for en helhetlig forståelse, ikke bare av de forskjellige lærepunkter i den kristne tro, men også av historien og den virkelighet vi lever i.

At Bibelen betraktes som kilde for den kristne tro, må få visse følger for hvordan forholdet mellom mennesketanken og den kristne tro og lære er å forstå. Menneskers oppfatninger og tanker om det som har med Gud å gjøre, må underordnes Bibelens lære, korrigeres og rettledes av den.

Som det vil fremgå av det følgende, får det vi her har pekt på, visse konsekvenser for fremstillingen av den kristne tro slik den blir gitt i denne boken. Fordi Guds åpenbaring er helhetlig, bør det tilstrebes å gi en helhetlig fremstilling av hva Bibelen lærer om forskjellige forhold. Med denne boken sikter jeg derfor på å gi en helhetlig fremstilling av det vi kaller kristentroens dogmer.

Med ordet dogme mener jeg her det enkelte lærepunkt, altså det vi tror og lærer, for eksempel om Gud, om skapelsen, eller om mennesket i dets forhold til Gud og frelsen. Med uttrykket helhetlig fremstilling, mener jeg en presentasjon av den kristne tro som viser hvordan de forskjellige lærepunkter (dogmer) må forståes i forhold til hverandre, og henger sammen, i et helhetlig system. Jeg ønsker med andre ord å vise at det er en indre sammenheng og konsekvens mellom dogmene, at det som Bibelen lærer om en sak ikke kommer i motsetning til, eller slåes i hjel av det som læres om en annen sak, men at dogmene må forståes i et gjensidig forhold til hverandre.

Som følge av dette vil fremstillingen på mer indirekte måte også sikte på å gi et visst grunnlag for en helhetlig forståelse av virkeligheten. Dette betyr ikke at det legges opp til å gi svar på alle slags spørsmål som kan stilles til den kristne tro. Saken er nemlig at Bibelen ikke gir svar på alle spørsmål som mennesker er opptatt av. Innen de rammer som er gitt ved dens budskap, om Gud skaperverk og historie, gir Bibelen likevel mennesker mulighet for selv å forsøke å forstå virkeligheten på helhetlig måte, drive forskning og vitenskap, og dermed også finne løsning og svar på noen av de spørsmål som mennesker er opptatt av og trenger svar på.3

Selv om denne boken i hovedsak begrenser seg til å gi en fremstilling av de forskjellige dogmer i den kristne tro, håper jeg derfor også at den kan gi grunnlag for å forstå de forskjellige sider ved den virkelighet vil lever i, på helhetlig måte, på Bibelens premisser.

1. 3. Hvordan arbeide med denne boken

Boken sikter først og fremst på å gi leseren en innføring i den lutherske tro og lære og vise hvordan denne læren kan begrunnes i Skriften. Dette har jeg forsøkt å gjennomføre på følgende måte:

Hvert kapittel gir først en grunnleggende presentasjon av det lærepunkt som skal behandles. I de fleste av kapitlene blir det deretter gitt en viss orientering om forskjellige teologiske syn og oppfatninger som angår det lærepunktet som presenteres i den første del av kapitlet. Under overskriften til disse avsnittene står det ”Orienteringsstoff”. De syn og retninger som presenteres i disse avsnittene blir vanligvis knyttet til kjente teologer og tenkere.

I slutten av hvert kapittel har jeg laget en oversikt over forskjellig slags stoff og litteratur som kan være til hjelp med tanke på videre studier. Her blir det først gitt en oversikt over enkelte av de skriftsteder som er viktige og grunnleggende for forståelsen av det lærepunkt som behandles. I de fleste av kapitlene følger deretter henvisninger til viktige steder i de lutherske bekjennelsesskrifter. Dernest følger en oversikt over litteratur som kan gi hjelp til utdypning av den tematikk som er behandlet.

I tillegg til dette har jeg etter hvert kapittel også utarbeidet spørsmål som sikter på å gi hjelp til å arbeide med det stoffet som er behandlet i det enkelte kapittel. Flere av disse spørsmålene tar utgangspunkt i bekjennelsesskriftene. Andre krever mer arbeid med Bibelen. Hensikten med dette er at studentene skal venne seg til å benytte Bibelen og bekjennelsen når de arbeider med den kristne tro.

Boken er ellers delt opp i fire hoveddeler. Avslutningsvis, etter hver hoveddel, har jeg lagt inn oppgaver som er av noe annen karakter enn dem som følger etter det enkelte kapittel. Mens oppgavene som følger det enkelte kapittel mer sikter på å tilegne seg faktakunnskap om det enkelte dogmatiske tema, stiller oppgavene som følger hver hoveddel mer krav til analyse, helhetlig forståelse av sammenhengen i den kristne tro, samt evne til selvstendig vurdering. Dette er motivert av følgende forhold:

Et studium i dogmatikk må ha flere målsettinger, og disse målsettingene må svare til den progresjon som etterstrebes i studiet. De oppgaver jeg har laget i slutten av hvert kapittel og etter hver hoveddel, sikter på å hjelpe studenten til en slik progresjon. Med progresjon mener jeg her ikke bare innlæring av stadig større kunnskapsmengde. I et studium må progresjon også skje ved at en tilegner seg større forståelse av indre sammenheng og eventuelle spenninger i det faget som studeres. Evnen til å analysere og vurdere stoffet selvstendig må med andre ord bygges opp.

I det følgende vil jeg utdype mine tanker om hvordan denne boken kan brukes i så måte: For det første må en tilegne seg en grunnleggende kjennskap til de forskjellige temaer som dogmatikken behandler, altså dogmene om Gud, skapelsen, mennesket frelsen osv. At dette skjer, er forutsetningen for at man kan komme videre til den neste målsetting, nemlig at man på basis av kjennskapet til enkeltdogmer også utvikler forståelse av hvordan de forskjellige dogmer i kristentroen henger sammen i et system.

Dernest er det en målsetting at man etter hvert også oppdager det som kan være problematisk, spenningsfullt og nærmest uløselig i den kristne tro. Med problematisk tenker jeg særlig på de vanskeligheter som man kan stå overfor når dogmene skal settes sammen i et system og forståes i forhold til hverandre. I denne delen av studieprosessen blir det som regel også aktuelt å utvikle forståelse av hvorfor man innen forskjellige kirkesamfunn og teologiske retninger tenker forskjellige om enkelte dogmer.

Meningen med de forskjellige oppgavene er altså å hjelpe den som arbeider med dem inn i den progresjon i studiet som jeg her har skissert. Det må likevel sies at det er fullt mulig å få utbytte av boken ved bare å lese de første delene av hvert kapittel, altså de delene som gir den grunnleggende innføring i det enkelte lærepunkt. De som synes at det som presenteres som såkalt ”orienteringsstoff” virker tungt eller vanskelig, kan med andre ord hoppe over dette stoffet og gå videre til neste kapittel.

Den som derimot ønsker større oversikt og forståelse av hvordan de forskjellige lærepunkter har vært og blir forstått, bør imidlertid sette seg inn også i dette stoffet. Dette gjelder selvsagt særlig de som ønsker å bruke boken i et studium. De anbefales ikke bare å lese boken, men også å arbeide seg gjennom oppgavene, enten alene eller i fellesskap med andre studenter.

Jeg gjør også oppmerksom på at jeg i bibelhenvisninger og bibelsitater benytter Norsk Bibel A/S’s utgave, oversettelsen fra 1988. Når det gjelder sitater fra bekjennelsesskriftene, har jeg benyttet Konkordieboken. Den evangelisk-lutherske kirkes bekjennelsesskrifter, redaktør, Jens Olav Mæland et al. Oslo 1985.


HOVEDDEL I

DEN KRISTNE TROENS OPPHAV

De fleste lærebøker i troslære begynner med å behandle spørsmålet om hva som er den kristne troens kilde. Denne boken er ikke noe unntak i så måte. De følgende kapitler, frem til og med kapittel seks, handler derfor hovedsakelig om det jeg har valgt å kalle den kristne troens opphav. Hvor kommer den kristne tro fra? Er den resultat av en religiøs utvikling? Er den resultat av hva mennesker gjennom skiftende tider har tenkt om Gud, eller har den sitt opphav i Gud selv? Slike spørsmål skal vi forsøke å besvare i de følgende kapitlene.

Fra gammelt av har man satt forskjellige navn på denne delen av troslæren. Man taler om prolegomena, prinsipplære eller innføring til dogmatikken. Disse betegnelsene røper at dogmatikkens innledning behandler selve forutsetningene for den kristne tro. De oppfatninger som former både den teologiske helhetsoppfatning, og de enkelte dogmer.

I de følgende kapitlene skal særlig spørsmålet om hva som er troens kilde, samt troslærens forhold til denne kilde behandles grundigere enn hva vi har gjort i innledningskapitlet. Det betyr at læren om Bibelen får særlig stor plass. Enkelte andre temaer skal også behandles. Det gjelder spørsmålet om hvordan Bibelen skal forståes, og forholdet mellom Bibelen og det vi kaller bekjennelsen. Det spørsmålet som vi skal rette vår oppmerksomhet på allerede i neste kapittel, dreier seg imidlertid om hvordan vi mennesker overhodet kan vite noe om Gud.


Kapittel 2

Den alminnelige åpenbaring

Hvordan kan mennesker vite noe om Gud, og hva kan vi vite om ham? Dette er et av de mest grunnleggende spørsmålene i den kristne tro, og derfor noe som må behandles allerede i begynnelsen av troslæren. Det som skal sies om denne saken her, bygger på et forhold som ble berørt allerede i første kapittel, nemlig at kunnskapen om Gud er mulig fordi Gud selv meddeler seg til menneskene. Vi forutsetter med andre ord at kunnskap og kjennskap til Gud ikke først og fremst er avhengig av at mennesker søker Gud, men av at Gud selv har gitt seg til kjenne for mennesker gjennom sin åpenbaring.

Spørsmålet er så hva det vil si at Gud åpenbarer seg. Grunnbetydningen av det greske ordet som er oversatt med åpenbaring i vår Bibel, er at noe som er skjult er gjort synlig og kjent. At Gud åpenbarer seg, betyr med andre ord at han avslører seg selv og viser hvem og hvordan han er. I følge Skriften, har Gud åpenbart seg på to måter: For det første på en måte som er tilgjengelig for alle mennesker. Det kaller vi den naturlige åpenbaring, eller den alminnelige åpenbaring. For det andre har Gud også åpenbart seg gjennom Bibelen, og da på en måte som gir oss en kjennskap og en kunnskap om ham som ikke er mulig å nå frem til gjennom den naturlige åpenbaring. Bibelen kaller vi derfor den spesielle åpenbaring.

Skal vi få fatt i hva som er det spesielle ved den kristne tro, må vi gå til den spesielle åpenbaring. Bare der viser Gud oss hvem han er og hva han har gjort for å frelse menneskene. Vi skal likevel vente med å utdype hva Bibelen lærer om den spesielle åpenbaring til neste kapittel. Her skal vi si noe mer om den kunnskap om Gud som formidles gjennom den naturlige åpenbaring.

En rekke skriftsteder viser oss at mennesket har mulighet til å få en viss kjennskap til Gud uten å kjenne til Bibelens tale om ham. Det er disse skriftstedene som viser oss hva den alminnelige åpenbaring består i. De viktigste av disse skriftstedene finner vi i Rom 1. 18 ff. Apg 14. 15 – 17 og Apg 17. 26 – 28. Videre finner vi også flere skriftsteder i Det gamle testamentet som taler om samme sak, for eksempel; Job 12. 7 – 9, Sal 19. 2, og Jes 40. 26 – 28.

I det følgende skal vi gå nærmere inn på hva disse skriftstedene lærer om hvordan Gud åpenbarer seg utenom Bibelen, og hva slags kunnskap om Gud mennesket kan få gjennom denne Åp.

2. 1. Gud åpenbarer seg gjennom skaperverket

For det første lærer Bibelen at Gud gir seg til kjenne for menneskene gjennom sitt skaperverk. Det skjer ved at han lar regn og sol, lys og mørke, og hele naturens forløp gå sin gang. Skaperverket gir menneskene mulighet til å forstå og tro at det finnes en Gud som står bak den virkelighet vi ser for våre øyne. En Gud som styrer og er skaper av alle ting. Apg 14. 15 - 17. Rom 1.19.

I denne forbindelse lærer Bibelen også at skaperverket meddeler en viss kjennskap til hvordan Gud er, altså til det vi kan kalle Guds ”egenskaper”. I så måte gir skaperverket et inntrykk av det Bibelen kaller Guds “evige kraft”, hans ”guddommelighet”, ”fullkommenhet” og ”langmodighet”. Dette fremgår særlig tydelig av Rom 1. 20.

Alt dette peker i retning av at det er mulig for mennesker å anta at det finnes en Gud. Her må det likevel innrømmes at mennesket ikke kan nå frem til sikker visshet om at Gud virkelig finnes ved å forsøke å se, og forstå ham gjennom skaperverket. Bedømt ut fra kunnskapsteoretiske kriterier, kan troen på at det finnes en Gud som står bak alle ting derfor aldri utgies for å være noe mer enn en antagelse, eller noe man tror.

Sett på denne bakgrunn er det likevel underlig å legge merke til at mennesker ofte kan ha en meget sterk overbevisning om at Gud virkelig er til. Denne overbevisningen kan være til stede også hos en som forstår at det ikke er mulig å gi noe avgjørende bevis for Guds eksistens. Enda underligere er det at mennesker som kanskje bruker sitt intellekt og sin kunnskap for å overbevise seg selv og andre om at Gud ikke eksisterer, likevel selv kan ha en hemmelig overbevisning om at Gud er til.

Dette peker i retning av at bevisstheten om Gud er nedlagt i mennesket. Denne bevisstheten er ikke først og fremst av intellektuell karakter. Den er mer knyttet til menneskets samvittighet enn til dets evne til å tenke og resonnere. Dette tør være grunnen til at tanken på Gud aktiveres nettopp når menneskets samvittighet blir berørt. Da kan mennesket tenke at det har et ansvar for sine gjerninger, overfor Gud og overfor andre mennesker. I det følgende skal vi se nærmere på hvordan dette kan forklares.

2. 2. Gud åpenbarer seg gjennom samvittigheten

Bibelen lærer ellers at Gud har gitt mennesket bevissthet om hva som er rett og galt. Som en følge av det har mennesket derfor også en naturlig kjennskap til hva Guds lov går ut på. Dette er grunnen til at mennesker kan kjenne på anklager i sin samvittighet, på utilstrekkelighet i forhold til det å leve rett, og på angst for å møte Gud. Rom 2. 14 – 15.

Dette betyr likevel ikke at mennesket er i stand til å kjenne eller forstå Guds lov og bud på fullkommen måte. Menneskets evne til å forstå hva som er Guds vilje er sløvet og svekket, som følge av syndens innflytelse i dets liv. Tross dette har mennesket likevel en grunnleggende oppfatning av rett og galt, som faller sammen med Guds bud. Derfor lærer Bibelen også at mennesket har en naturlig bevissthet om at Gud lønner det gode og straffer det onde. Rom 2.15.

Videre lærer den at når mennesket forsøker å leve imot sin overbevisning, så blir dets sinn på sikt skadet og opprevet, slik at bevisstheten om hva som er rett og galt sløves og ødelegges. Da kommer mennesket i konflikt med seg selv, og ofte også med mennesker som det står i nære relasjoner til. Hvordan dette kan skje, skildres i Rom. 1. 21 ff.

Det gies forskjellige svar på hva den alminnelige lovåpenbaring egentlig består i. Ikke alle vil være enig i at den består i bevissthet om konkrete bud, som så langt de rekker faller sammen med de ti bud. Enkelte har hevdet at den naturlige lovåpenbaring kommer til uttrykk i de tause behov som er synlige i selve skaperverket, og i møtet med medmenneskets behov. Man forklarer da den naturlige lov som en taus fordring, som ordløse behov som kaller på et menneskets engasjement eller hjelp. Den skrevne lov kan på denne bakgrunn betraktes som historisk betingede normer eller maksimer som er utledet av de behov som kommer til uttrykk i møte med medmennesket og skaperverket.

Den svenske teologen Gustaf Wingren var i sin tid en betydningsfull og innflytelsesrik talsmann for en slik oppfatning. På dette punkt lot han seg inspirere, blant annet av den danske teolog og filosof Knut E. Løgstrup. Det verdifulle med denne måten å tenke på er at det settes fokus på medmenneskers nød og behov.

Det å definere loven som tause fordringer eller ordløse behov rommer imidlertid også en stor fare, nemlig at en anser den bestemte kunnskap om hva som er rett og galt som noe menneskeskapt og kulturbetinget. Dette er da også hva Wingren ender opp med å gjøre. Han avviser at det finnes ”et ethos” i Bibelen som har gyldighet til enhver tid:


”För det första blir det helt orimligt att ur bibelboken hänta fram ett kristet ethos, som skulle rymma handlingsmönster mot nästan i nuet. Medmännaiskan gör ju själv sin nöd levande för oss, vad hon behöver står icke i Bibeln”. 4



Wingren mener altså at loven ikke kommer til uttrykk i skaperverket og i møte med medmennesket som skrevet lov. Den skrevne lov er bare menneskers forsøk på å gi et svar på hvordan de tause behov kan imøtekommes. Derfor kan den skrevne loven endres, formuleringen av den er avhengig av de aktuelle samfunnsmessige behov.

Overfor dette må det sies at det ikke er tilstrekkelig å hevde at Guds lov i skaperverket kun kommer til uttrykk som ordløse fordringer fra medmennesker og det øvrige skaperverk. Det er en oppfatning som blir for snever i forhold til det Bibelen selv lærer om saken. I Rom 2. 15 står det nemlig at ”den gjerning loven krever, er skrevet i hedningenes hjerter”.

Det kan vanskelig forståes annerledes enn at menneskene har bevissthet om at loven har et bestemt innhold. At dette er meningen, blir ellers klart når vi ser nærmere på betydningen av det greske ordet som i vår Bibel er oversatt med ordet lov, nemlig ordet ”nomos”. Dette ordet betyr lov eller forskrift.

Den lov Gud har lagt ned i det naturlige menneske, er derfor en bevissthet om hva som er galt og rett for et menneske å gjøre. En bevissthet om at det finnes gitte bud eller normer som man bør leve etter. At saken blir forstått på denne måten har meget stor betydning, ikke bare for den kristne dogmatikk og etikk, men også for synet på misjon og forkynnelse.

Den bevissthet om Guds lov som mennesker har i sin samvittighet, er i seg selv et tilknytningspunkt for kristen forkynnelse og undervisning. Når mennesker møter Guds lov slik den er åpenbart i Skriften, opplever de derfor at de står overfor noe som de kjenner igjen fra sin egen samvittighet, noe som likevel er langt mer radikalt og fullkomment. Hva dette innebærer skal vi komme tilbake til senere i denne boken, særlig i kapittel 22 og 24. Her skal vi nå se nærmere på hvordan Gud også gir seg til kjenne for mennesker gjennom historien.

2. 3. Guds åpenbaring i historien

I følge Bibelen kan mennesket også vite noe om Gud ved å betrakte den historiske utvikling, og legge merke til hva som skjer i kultur og samfunnsliv når mennesker vender seg bort fra den begrensede kunnskap om Gud som er tilgjengelig gjennom den naturlige åpenbaring. Vi skal utdype dette i det følgende.

Bibelen lærer at den måte mennesker forholder seg til Guds åpenbaring i skaperverk og i samvittigheten på, får konsekvenser for hvordan Gud forholder seg til menneskene. At mennesker forkaster det de ut fra naturen og samvittigheten kan vite om Gud, får følger for kultur og samfunnsliv, og dermed for menneskets situasjon i verden. Derfor sier vi at Gud åpenbarer seg ved den måten han styrer historien på. Guds dom kommer over dem som “holder sannheten nede i urettferdighet”, leser vi i Rom 1.18 ff.

De historiske domshandlinger blir særlig synlige ved at Gud overlater mennesker som vender seg bort fra ham, til seg selv. Det fører til at synd og ondskap får stadig større rom og blir styrende krefter i kulturlivet og i enkeltmenneskers tilværelse. Rom 1. 23 – 26. Alt dette viser at mennesket i virkeligheten ikke kan leve rett eller klare seg uten Gud.

Alt dette viser at den kunnskap om Gud som er tilgjengelig gjennom den naturlige åpenbaring har sin store verdi, ikke minst fordi den gir mennesker et visst grunnlag for å vite hvordan de bør leve i samfunnet og i forhold til hverandre. Den naturlige åpenbaring gir likevel ikke den kunnskap om Gud som mennesket trenger for å få et personlig forhold til ham.

Den sier heller ikke noe om hvordan mennesker som lever langt borte fra Gud kan komme nær ham og kjenne ham. Den gir med andre ord ingen kunnskap om frelsen. Som vi skal se, særlig i neste kapittel, men også i de følgende kapitlene, er denne kunnskapen om Gud bare tilgjengelig gjennom Bibelen, den spesielle åpenbaring.

2. 4. Orienteringsstoff. Forskjellige oppfatninger om å erkjenne Gud

Spørsmålet om hva mennesket kan vite om Gud uten å kjenne Bibelen har vært besvart på forskjellig måter gjennom kirkens historie. I det følgende skal vi presentere en kort skisse av noen av de svarene som er gitt på dette spørsmålet. I den forbindelse er det nødvendig å si noe om hvordan man har tenkt om forholdet mellom filosofi og kristendom. Det er som oftest de tanker som gjøres om dette forhold, som viser oss hvordan man tenker om menneskets mulighet til å kjenne Gud utenom den spesielle åpenbaring. Vi må i denne forbindelse også berøre forholdet mellom religionene og kristendommen, selv om det ligger på grensen av det som hører inn under dette kapitlets hovedtema.

Spørsmålet om hva mennesket kan vite om Gud uten å kjenne Guds åpenbaring i Bibelen ble reist allerede i oldkirken. Årsaken til dette var at man på den tiden forsøkte å finne svar på hvordan filosofiens lære om Gud skulle vurderes i forhold til Bibelens lære. Det som her er av særlig interesse, er at flere av kirkefedrene forsøkte å finne frem til et prinsipielt svar på dette spørsmålet. Det vil si, de prøvde å finne frem til hva Bibelen lærer om menneskets mulighet til å vite noe om Gud, for så å vurdere filosofien og religionene på dette grunnlag. 5

Det er viktig å være klar over at kirkefedrene ikke anerkjente de forskjellige religionenes oppfatninger om Gud. Saken er at kirkefedrene videreførte Bibelens sterke kritikk av religionene, og at de derfor avviste både religionenes lære om Gud og den ikke-kristne gudsdyrkelse. Når det gjelder forholdet til filosofien, ser det imidlertid ut til at kirkefedrene tenkte noe annerledes. Filosofien ble nemlig møtt med større anerkjennelse enn religionene. Vi skal se nærmere på dette i det følgende.

Flere av kirkefedrene anerkjente filosofenes kritikk av den ikkekristne gudsdyrkelse. Dette henger sammen med at filosofene ofte la for dagen en klar erkjennelse av menneskets begrensede mulighet til å oppnå kunnskap om Gud og derfor også kritiserte religionenes oppfatninger om den guddommelige virkelighet. Det religionene lærer går utover det man kan strengt tatt kan vite om Gud, mente de. Den forståelse av Gud som enkelte av filosofene selv la for dagen, kunne flere kirkefedre langt på vei anerkjenne som sann, nettopp fordi den ikke utgav seg for å være mer enn en begrenset kunnskap om Gud.

I ettertid er nok Justin Martyrs (100 – 165) vurdering av den filosofiske gudskunnskap mest kjent. Tross syndefallet finnes det et frø av den sanne gudskunnskap i mennesket, mente han, og dette frø stammer fra Kristus (Logos) selv. Kunnskapen om Gud ble kalt ”logos spermatikus”, som betyr gudskunnskapens frø, eller kime.

Tankegangen er da at det er Kristus selv, altså han som Bibelen kaller ”logos” eller ”Ordet”, som har lagt et frø av gudskunnskap ned i menneskets bevissthet. Denne kunnskap er imidlertid meget begrenset. Svaret på hvordan Gud egentlig er, kan bare Bibelens Åpenbaring gi, mente Justin. Han mente derfor at kristendommen har svaret på filosofiens spørsmål etter Gud. Spørsmålet blir så hvorfor Justin mente nettopp dette. Svaret må være at han betraktet Bibelen som en bok som formidler en lære om Gud som ikke verken filosofien eller religionene kan nå frem til.

Synet på Bibelen ble ellers avgjørende for de oldkirkelige teologers arbeid med tanke på å klargjøre den kristne tro og lære. Dette arbeidet ble først og fremst konsentrert om det som er spesielt ved Bibelens Guds åpenbaring. Altså, læren om at Gud er tre og en, og læren om at Jesus Kristus er sann Gud og sant menneske. Når det gjelder utformingen av disse lærepunktene, fikk særlig Tertullian, senere også Augustin, avgjørende betydning.

Tertullians tenkning preges av en grunnleggende overbevisning om at den kristne tro gir en kunnskap om den treenige Gud som mennesket ikke kan tenke seg frem til. Dette dannet så grunnlag for hans forståelse av menneskets mulighet til å vite noe om Gud uten å kjenne til Bibelens åpenbaring. Tendensen hos ham og enkelte senere teologer, gikk derfor i retning av å forutsette et skarpt motsetningsforhold mellom Åpenbaringen og menneskets naturlige gudskunnskap.6

Tenkningen om hvordan forholdet mellom filosofien og Skriftens lære om Gud er å forstå, ble ført videre under middelalderen, og etter hvert forstått noe annerledes enn i oldkirken. Dette blir tydelig, for eksempel hos den katolske normalteolog Thomas Aquinas. Han aksepterte og bygde videre på filosofen Aristoteles kunnskapslære, og betraktet derfor Bibelens åpenbaring som en utvidelse av den kunnskap om Gud som mennesket kan tilegne uten kjennskap til Åp.

Thomas Aquinas mente at menneskets naturlige kjennskap til Gud, og Guds åpenbaring i Skriften står i et harmonisk og kompletterende forhold til hverandre. Thomas kunne med andre ord ikke tenke seg noen vesentlig motsetning mellom den kjennskap til Gud som mennesket kan tilegne seg med utgangspunkt i den naturlige åpenbaring, og den kjennskap til Gud som formidles gjennom Skriften.7

På dette punkt fikk en noe annerledes oppfatning gjennomslag ved den lutherske reformasjon. Tankegangen her ble preget av at man betraktet Guds åpenbaring fra to sider. På den ene side er det, i følge de lutherske reformatorene, et visst samsvar mellom menneskers tanker om Gud og Skriftens åpenbaring. Samtidig hevdet de også at menneskers tanker om Gud står i sterk kontrast til Bibelens tale om ham. At man forstod det på denne måten, henger særlig sammen med Luthers tenkning om lov og evangelium. Hvordan dette er å forstå, skal jeg kort utdype i det følgende.8

Grunnleggende for Luthers teologi var at Gud åpenbarer seg på to måter gjennom Skriften, som lovens og evangeliets Gud. I følge luthersk oppfatning kan mennesket ha en viss kjennskap til Gud på lovens plan uten å kjenne til Bibelens åpenbaring. Loven er skrevet inn i menneskets samvittighet og er i samsvar med de ti bud, mente Luther. Samtidig mente Luther at kunnskapen om loven ikke kan frelse, og at menneskene ikke er i stand til å oppfylle loven. Frelsen er, i følge Luther, avhengig av kjennskap til en annen side ved Guds åpenbaring, nemlig den kjennskap som formidles gjennom evangeliets budskap.

Evangeliets budskap om Gud står i følge den lutherske teologi, i den sterkeste kontrast, både til loven og til de tanker om Gud som mennesket kan komme frem til på grunnlag av den naturlige åpenbaring. Evangeliet er derfor noe som den kristne tro er alene om, en kunnskap som ingen kan få kjennskap til uten å få den meddelt gjennom Bibelen. Evangeliet forteller at Gud selv har oppfylt lovens krav og betalt for menneskenes synder ved Jesus Kristi stedfortredende død på korset. Ved evangeliet åpenbares med andre ord Guds frelse for menneskene.

Etter den moderne idealismes gjennombrudd begynte andre og nye tanker å gjøre seg gjeldende i samfunn, kulturliv, filosofi og teologi. Den oppfatning at menneskets egne tanker om Gud og Bibelens åpenbaring er i harmoni, fikk nå en renessanse. Ikke minst ved Friedrich Schleiermacher (1768 – 1834), som regnes for å være den såkalte liberale teologis far. Schleiermacher mente at den kristne tro og lære må betraktes som et resultat av en religiøs utvikling. Religionen kan i alle sine former og uttrykk, forklares som uttrykk for menneskets følelse av å være avmektig og absolutt avhengig av den guddommelige og absolutte makt.

Schleiermacher mente videre at kristendommen er det høyeste og beste uttrykk for denne religiøse avhengighetsfølelse. Kristendommen måtte imidlertid videreutvikles til et stadium som svarer til den moderne tenkning og utvikling, mente han. Schleiermachers system utelukker i virkeligheten tanken om at det finnes noe vi kan kalle alminnelig og spesiell åpenbaring. Dette henger sammen med at Schleiermacher var panteist og betraktet Gud som en upersonlig og altomfattende kraft i tilværelsen.9

Den liberale teologi, som fulgte etter Schleiermacher, ble etter første verdenskrig avløst av den såkalte dialektiske teologi. Her ble Karl Barth den ledende skikkelse. Fra 1920 tallet førte han an i et oppgjør med den tradisjonelle liberale teologi. Barth ville gjøre opp med all subjektiv betinget teologiske tenkning, og kritiserte den liberale teologis oppfatning om at det er harmoni mellom mennesketanken og Guds åpenbaring.10

Teologiens eneste forutsetning må være Guds ord som kommer til mennesket loddrett ovenfra, fra Gud, hevdet han. Videre hevdet han at Guds åpenbaring står i et konstant motsetningsforhold til all form for religiøsitet. Med dette knesatte han et filosofisk prinsipp som kom i konflikt med den bibelske lære om Gud og Åpenbaringen. Barth hevdet nemlig også at Gud ikke kan gå inn i historien og møte mennesket gjennom noe som er historisk.

Det prinsipp som her er antydet, gjennomførte Barth på en slik måte at han egentlig avskrev alt det vi i bibelsk forstand kan kalle åpenbaring. Hans tenkning om språkets muligheter og grenser ble avgjørende her. Barth gav egentlig ikke rom for at åpenbaringen kan forståes som et innholdsbestemt budskap fra og om Gud. Dette skyldes først og fremst at Barth hadde en annen oppfatning av hva Guds ord er, enn hva man finner for eksempel hos Luther.

Barth avviste i virkeligheten at Gud meddeler seg til mennesket gjennom språket. Ved språket kan det bare henvises til Gud som noe utenfor menneskets horisont og fatteevne, mente han. Dette synet er årsaken til at Barth utvikler en såkalt dialektisk bruk av språket i teologien. Man kan ikke uttale noen definitiv sannhet om Gud, ved innholdsbestemte, såkalte positive utsagn. Det som utsies positivt om Gud, må derfor alltid følges av en negasjon, eller en benektelse.

Verken det positive utsagn eller negasjonen formidler derfor egentlig erkjennelse av Gud. Hensikten med den dialektiske bruk av språket er derfor å formidle en erkjennelse av Gud som ligger midt mellom de positive og de negative bestemmelser, en erkjennelse som egentlig er ikke språklig, og derfor også tom. På denne bakgrunn må vi forsøke å forstå hva Barth legger i uttrykket ”Guds ord”.11

”Guds ord” er, i følge Bart, ikke språklige ord, men en form for meddelelse som kommer til mennesket utenom språket. Konsekvensen av dette synet på hva Guds ord er, ble at Barth ikke betrakter Bibelen som Guds ord i egentlig forstand. Bibelen er, i følge Barth, kun vitnesbyrd om det han kaller ”Guds ord”.12

Karl Barths teologi fikk veldig innflytelse, og har virket bestemmende på den teologiske tenkning inntil våre dager. I løpet av de siste tjue til tretti år har likevel nye teologiske retninger fått gjennomslag og fortrengt den innflytelse som Barths teologi har hatt. Nå legges det igjen vekt på at det historiske og det subjektive må trekkes inn i den teologiske tenkning. Dette må sies å være en hovedtendens i et ellers meget sammensatt bilde. Enkelte mener at dette er en renessanse for Schleiermachers tenkning og dermed også for den eldre liberale teologi.13

I senere år har særlig den polsk tyske teologen Wolfarth Pannenberg vært toneangivende med en slik teologi.14 På enkelte punkter er det likevel vesentlige likhetstrekk mellom Barth og Pannenberg. Ikke minst når det gjelder forståelsen av språkets rolle med hensyn til å oppnå kjennskap til Gud. I likhet med Barth avviser Pannenberg at det er mulig å meddele kunnskap om Gud på direkte måte gjennom språket. Guds åpenbarer seg bare på indirekte måte gjennom handlinger i historien, mener han. Det som fortelles om Gud i Bibelen, er derfor å betrakte som menneskers tolkninger av Guds handlinger i historien.

Teologiens tenkning om Gud må ellers utvikles i dialog med vitenskapen og religionene, mener Pannenberg. Gud definerer han meget åpent, som den ”altbestemmende virkelighet”, det vil si, den virkelighet som styrer alt i tilværelsen.15 Som en konsekvens av sin definisjon av Guds virkelighet, betrakter Pannenberg den historiske og kulturelle utvikling som det sted der Gud åpenbarer seg. Han vil derfor ikke skille mellom en naturlig og spesiell åpenbaring, men vil forstå hele den menneskelige historie med utgangspunkt i Jesu død og oppstandelse. Oppstandelsen er å betrakte som en slags foregripelse på hele den historiske utvikling, mener Pannenberg.16

Spørsmålet om hvordan forholdet mellom språket, Gud, virkeligheten og mennesket er å forstå, er en av de største utfordringer teologien står overfor i dag. Vi står her overfor et tema, som med hensyn til sin problematikk, har blitt stadig mer påtrengende og smertelig. Fra den dialektiske teologi og eksistensialismens gjennombrudd i mellomkrigstiden har den språkteoretiske problematikk blitt en stadig større utfordring for teologien.

De oppfatninger av språkets muligheter til å kunne formidle kunnskap og forståelse av Gud og av virkeligheten, som i senere tid har gjort seg gjeldende først gjennom strukturalismen og nå gjennom postmodernismen, har gjort denne problematikken enda mer påtrengende. Forståelsen av denne problematikk er en viktig forutsetning for å kunne forstå hva det innebærer at teologien har kommet inn i en kritisk situasjon i vår tid.

Konsekvensen av den postmoderne innflytelse i teologien er nemlig at språkets mulighet til å formidle evige sannheter om Gud avskrives. Den rådende språkteori tvinger til relativisme, til å tenke og tro at man egentlig ikke kan tale på definitiv måte, verken om Gud, mennesket, virkeligheten eller om hvordan mennesket bør leve.17

Betydning og rekkevidde av denne problematikken skal vi komme tilbake til i noen av de neste kapitlene, særlig under punkt 7. 7 og 9. 4. I neste kapittel skal vi imidlertid se nærmere på hva det innebærer at Bibelen er Guds spesielle åpenbaring.

Hjelp til videre studium:

Viktige Skriftsteder:

Rom 1. 18 – 28, Rom 2. 14 – 15, Apg 14. 15 – 16, Apg 17. 23 – 25, Sal 8. 19.

Viktige avsnitt i bekjennelsesskriftene:

Luthers Lille katekisme, forklaringen til de tre første bud.

Luthers Store katekisme, forklaringen til det første bud.

Oppgaver

1.Hva menes med uttrykkene alminnelig og spesiell åpenbaring?

2.Hva innebærer det at den alminnelige åpenbaring gir en begrenset kjennskap til Gud?

3.Gud gir seg til kjenne gjennom den alminnelige åpenbaring på forskjellige måter. Hva består disse i?

4.Vis hvordan forholdet mellom menneske tanken, og Guds åpenbaring er forstått i eldre og nyere teologi. Sammenlign.

